Súčasné sídlo SSE v Žiline.
**Stredoslovenská energetika, a. s. (SSE)** je dodávateľská energetická spoločnosť pôsobiaca na Strednom Slovensku. Svojim zákazníkom poskytuje komplexné služby súvisiace s dodávkou a používaním elektrickej energie a plynu. Elektrickú energiu nakupuje na domácom aj zahraničnom trhu a časť z nej aj vyrába.

V septembri 2018 bol JUDr. Zdeněk Schraml generálny riaditeľ a Mgr. Peter Sekanina predseda predstavenstva.

História
--------

Stredoslovenská energetika nadviazala na vyše storočnú históriu výroby a distribúcie elektriny na Strednom Slovensku. Prvá veľká parná elektráreň v tejto časti Slovenska bola postavená v Ružomberku v roku 1896. O dvadsaťštyri rokov neskôr došlo k založeniu všeužitočných elektrárenských podnikov, najprv v Banskej Bystrici, o tri roky neskôr v Žiline. V rokoch 1920 a 1923 tak vznikli predchodcovské spoločnosti SSE: Stredoslovenské elektrárne - účastinná spoločnosť so sídlom v Banskej Bystrici (SSE), a Spojené elektrárne severozápadného Slovenska (SESzS), účastinná spoločnosť v Žiline. Stredoslovenské elektrárne boli prvým regionálnym elektrárenským podnikom. O rok neskôr boli vo Zvolene položené základy stredoslovenského dispečingu. V roku 1942 sa zavŕšilo spájanie elektrárenských podnikov. Vznikol jeden podnik so sídlom v Bratislave. Bývalé samostatné podniky sa stali regionálnymi riaditeľstvami. Povojnové roky priniesli zoštátnenie účastinných spoločností (1946) a neskôr ich rozdelenie opäť do krajských spoločností (1949). SSE sídlili v Banskej Bystrici, v Žiline boli založené Slovenské elektrárenské výrobne, n. p. ktoré sa o tri roky premenovali na Severoslovenské elektrárne. Tieto boli v roku 1961 opäť zlúčené. Rok predtým sa dosiahla plná elektrifikácia Stredného Slovenska. Od oddelenia od Slovenských energetických podnikov v roku 1990 fungujú SSE ako samostatný podnik.

Transformácia spoločnosti
-------------------------

V roku 2001 sa začala transformácia SSE odlúčením teplární v Martine, Zvolene a Žiline. Štátny podnik bol transformovaný na akciovú spoločnosť. Nasledujúci rok Slovenská republika odpredala 49% akcií strategickému partnerovi Electricité de France, ktorá sa 31.10.2002 stala strategickým partnerom SSE. Dňa 27. novembra 2013 EDF a Energetický a průmyslový holding, a. s úspešne dokončili transakciu, ktorej predmetom bol prevod minoritného podielu 49 % a manažérskej kontroly v spoločnosti Stredoslovenská energetika, a. s. z EDFI na Energetický a průmyslový holding, a. s. Akcionárske práva EPH vykonáva spoločnosť EP Energy, a. s. so sídlom v Prahe.

Predaj elektriny
----------------

Jej dcérska spoločnosť Stredoslovenská distribučná, a. s. distribuuje na území Stredného Slovenska elektrickú energiu takmer 740 000 odberným miestam: domácnostiam a firmám. Spoločnosť vznikla ako Stredoslovenská energetika - Distribúcia, a. s. pod súčasným obchodným názvom pôsobí od 1. marca 2018. Celkovo na území Banskobystrického a Žilinského a časti Trenčianskeho kraja pokrýva 17 978 km² (36,67%) Slovenska a 1 611 000 (29,67%) Slovákov. Domácnosti tvoria najväčšiu časť zákazníkov SSE. Okrem samotnej dodávky elektriny a plynu ponúkajú SSE aj poradenstvo pri šetrení, vykurovaní a klimatizácii, meraní a ďalších otázkach, ENEF riešenia a mnohé ďalšie produkty. Ceny pre regulované segmenty (domácnosti a malé podniky) sú schvaľované Úradom pre reguláciu sieťových odvetví.

Distribúcia a výroba
--------------------

Elektrickú energiu SSE nakupuje od Slovenských elektrární a z časti vyrába z vlastných zdrojov. V roku 2009 bol dokončený prvý vlastný zdroj v lokalite Panické Dravce. Distribučnú sieť elektrických vedení na Strednom Slovensku má v správe Stredoslovenská distribučná, a.s. Prevádzkuje vedenia s napätím 110, 22 a 0,4kV. Pomocou transformačných staníc (v Medzibrode, Varíne, Hornej Ždani, Bystričanoch a inde) je distribučná sieť napojená do Prenosovej sústavy SR, cez ňu je napojená na elektrárne na Slovensku a v zahraničí.

Dcérske spoločnosti
-------------------

Dcérskymi spoločnosťami Stredoslovenskej energetiky sú nasledujúce spoločnosti (v zátvorke podiel akcií vo vlastníctve SSE):

* Stredoslovenská energetika – Distribúcia, a. s. (100%)
* Elektroenergetické montáže, a. s. (100%)
* SSE – Metrológia, s. r. o. (100%)
* Stredoslovenská energetika – Project Development, s. r. o. (100%)
* SSE – Solar, s. r. o. (100%),
* SSE CZ, s. r. o. (100%)
* SPX, s. r. o. (33,33%)
* Energotel, a. s. (20%)

Referencie
----------

1. 1 2 3   *\_\_Výročná správa 2009 Annual Report* [online]. Žilina: Stredoslovenská energetika, 22.1. 2010, rev. 2010-10-10, [cit. 2011-03-20]. Dostupné online. Archivované 2016-03-05 z originálu.
2. ↑  SSE a.s. *Štruktúra akcionárov a manažment* [online]. Dttrdoslovenská energetika, [cit. 2018-09-18]. Dostupné online.
3. 1 2 3   *História spoločnosti* [online]. Žilina: Stredoslovenská energetika, [cit. 2011-03-20]. Dostupné online. Archivované 2016-04-17 z originálu.
4. ↑  REVÁKOVÁ, Daniela; BELÁŇ, Anton; ELESCHOVÁ, Žaneta. *Prenos a rozvod elektrickej energie*. 1. vydanie. vyd. Bratislava : Vydavateľstvo Slovenskej technickej univerzity v Bratislave, 2004. 196 s. ISBN 80-227-2118-2. Energia, energetika, elektrizačná sústava, s. 5.
5. ↑  REVÁKOVÁ, Daniela; BELÁŇ, Anton; ELESCHOVÁ, Žaneta. *Prenos a rozvod elektrickej energie*. 1. vydanie. vyd. Bratislava : Vydavateľstvo Slovenskej technickej univerzity v Bratislave, 2004. 196 s. ISBN 80-227-2118-2. Energia, energetika, elektrizačná sústava, s. 7.
6. ↑   *Profil spoločnosti* [online]. Žilina: Stredoslovenská energetika, [cit. 2016-01-05]. Dostupné online. Archivované 2015-09-24 z originálu.
7. ↑   *História SSE, a.s.* [online]. Žilina: Stredoslovenská energetika, [cit. 2016-01-05]. Dostupné online. Archivované 2016-04-17 z originálu.
8. ↑   *O spoločnosti* [online]. ssd.sk, [cit. 2018-03-18]. Dostupné online.
9. ↑   *Archivovaná kópia* [online]. Bratislava: Štatistický úrad Slovenskej republiky, 02.09.2010, [cit. 2011-03-21]. Dostupné online. Archivované 2011-05-09 z originálu.
10. ↑   *Domácnosti* [online]. Žilina: Stredoslovenská energetika, [cit. 2016-01-05]. Dostupné online.
11. ↑   *Elektrizačná sústava Slovenskej republiky* [online]. Bratislava: Slovenská elektrizačná prenosová sústava, [cit. 2011-03-20]. Dostupné online. Archivované 2016-03-04 z originálu.
12. ↑  SSE a.s. *Spoločnosti s majetkovou účasťou SSE* [online]. Stredoslovenská energetika, [cit. 2018-09-18]. Dostupné online. Archivované 2018-09-18 z originálu.

Pozri aj
--------

* Budova stredoslovenskej energetiky Budova SSE v Žiline
* Ústredná budova Stredoslovenských elektrární Budova SSE v Banskej Bystrici